寄浙漕王子文野以思君令人老五字爲韻得詩五首  其三
作者：王邁
朝代：宋

paragraphs: 原明有申公，公休繼文正。
後來諸名家，有子多不令。
堂堂先太史，孤峭立萬仞。
身不爲從官，美謚君所命。
子文爲之子，壯歲名已盛。
榮華付倘來，節義傳心印。
波流石不移，火熾玉寧盡。
嚮來牋天疏，每讀必起敬。
相期輝國史，何止續家乘。